Zuma: ‘Parlement is nasionale vernedering’President Jacob Zuma Donderdag in die parlement. Foto: Elmond Jiyane, GCIS “Ek dink jy moet meer doen om hierdie huis tot orde te roep,” het Zuma aan die speaker, Baleka Mbete, gesê ter afsluiting van sy toespraak in reaksie op die debat oor die presidensie se begrotingsrede. “Ek reis oor Afrika heen en mense vra my baie vernederende vrae oor hierdie parlement. Ek dink dit is werklik belangrik om orde in hierdie huis te herstel.” Zuma het bygevoeg sy boodskap word ondersteun deur mense wat nie vandag in die Nasionale Vergadering kon wees nie. Gwede Mantashe, die ANC se sekretaris-generaal, het in die verlede gesê parlementêre beamptes moet meer doen om die president te “beskerm teen die toenemend uitgesproke en vyandige opposisie”. ANC-LP’s het Woensdag herhaaldelik gesê dat die DA-leier, Mmusi Maimane, die reëls van die parlement oortree het deurdat hy Zuma ŉ “dief” genoem het wat “vasbeslote is om die nasie te besteel om homself te verryk”, nadat die EFF reeds uit die parlement gegooi is omdat hulle Zuma verhoed het om sy toespraak te lewer. Opposisiepartye was nie Donderdag in die parlement om Zuma se reaksie op die debat aan te hoor nie. Die DA en ander opposisiepartye het die toespraak geboikot en die EFF-lede was outomaties van die sitting geskors, nadat hulle Woensdag fisies verwyder is. Zuma wou nie op die kritiek teen hom reageer nie en het gesê hy sal hom bepaal by die kwessies wat betrekking het op sy kantoor se begroting.